*****

ΚΑΝΟΝΙΣΜΟΣ (ΕΟΚ) αριθ. 3799/86 ΤΗΣ ΕΠΙΤΡΟΠΗΣ

της 12ης Δεκεμβρίου 1986

που καθορίζει τις διατάξεις εφαρμογής των άρθρων 4α, 6α, 11α και 13 του κανονισμού (ΕΟΚ) αριθ. 1430/79 του Συμβουλίου περί της επιστροφής ως αχρεωστήτως εισπραχθέντων ή της διαγραφής χρέους εισαγωγικών ή εξαγωγικών δασμών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1430/79 του Συμβουλίου της 2ας Ιουλίου 1979 περί της επιστροφής ως αχρεωστήτως εισπραχθέντων ή της διαγραφής χρέους εισαγωγικών ή εξαγωγικών δασμών (1), όπως τροποποιήθηκε τελευταία από τον κανονισμό (ΕΟΚ) αριθ. 3069/86 (2), και ιδίως το άρθρο 25 παράγραφος 2,

Εκτιμώντας:

ότι ο κανονισμός (ΕΟΚ) αριθ. 1575/80 της Επιτροπής (3) καθόριζε τις διατάξεις εφαρμογής του άρθρου 13 του κανονισμού (ΕΟΚ) αριθ. 1430/79· ότι οι εν λόγω διατάξεις αποτελούν κυρίως διαδικαστικούς κανόνες όσον αφορά τη διαβίβαση των αιτήσεων επιστροφής ως αχρεωστήτως εισπραχθέντων ή διαγραφής χρέους δασμών από τις αρμόδιες αρχές των κρατών μελών στην Επιτροπή και την εξέτασή τους από αυτήν· ότι σε όλες τις περιπτώσεις απαιτείται απόφαση της Επιτροπής·

ότι η πείρα κατέδειξε ότι, σε ορισμένες ειδικές περιπτώσεις, πληρούνται πάντα οι όροι για την έγκριση της επιστροφής ως αχρεωστήτως εισπραχθέντων ή της διαγραφής χρέους των δασμών· ότι, αντίθετα, άλλες περιπτώσεις δεν μπορούν να θεωρηθούν αυτές καθαυτές ως ειδικές περιπτώσεις για τις οποίες προβλέπεται η εν λόγω επιστροφή ή διαγραφή·

ότι ο ακριβής ορισμός των διαφόρων αυτών περιπτώσεων πρέπει να καθιστά δυνατή την ανάθεση στις αρμόδιες αρχές των κρατών μελών της έκδοσης απόφασης για την έγκριση ή την απόρριψη της επιστροφής ή διαγραφής δασμών, όταν οι εν λόγω αρχές αντιμετωπίζουν κάποια από αυτές τις περιπτώσεις· ότι, αντίθετα, για να εξασφαλίζεται η ομοιόμορφη εφαρμογή του άρθρου 13 του κανονισμού (ΕΟΚ) αριθ. 1430/79, η Επιτροπή πρέπει να συνεχίσει να είναι αρμόδια για όλες τις άλλες περιπτώσεις·

ότι πρέπει να προσαρμοστούν ανάλογα οι διατάξεις που έχουν θεσπιστεί για την εφαρμογή του άρθρου 13 του κανονισμού (ΕΟΚ) αριθ. 1430/79·

ότι, εξάλλου, με τον κανονισμό (ΕΟΚ) αριθ. 3069/86 του Συμβουλίου παρεμβλήθηκαν στον κανονισμό (ΕΟΚ) αριθ. 1430/79 τα άρθρα 4α, 6α και 11α, που καθορίζουν τους όρους υπό τους οποίους είναι δυνατή η επιστροφή ως αχρεωστήτως εισπραχθέντων ή η διαγραφή χρέους των εισαγωγικών δασμών όταν οι διαδικαστικές διατάξεις που προβλέπονται αντίστοιχα στα άρθρα 4, 6 και 11 του εν λόγω κανονισμού δεν έχουν τηρηθεί· ότι, για να εξασφαλιστεί η ομοιόμορφη εφαρμογή των νέων αυτών άρθρων στο σύνολο της Κοινότητας, πρέπει να διευκρινιστούν ορισμένες από τις έννοιες στις οποίες αναφέρονται·

ότι είναι επιθυμητό, για λόγους σαφήνειας, να περιληφθεί σε ένα νέο κανονισμό το σύνολο των διατάξεων που πρόκειται να ισχύουν στο μέλλον για την πρακτική εφαρμογή των άρθρων 4α, 6α, 11α και 13 του κανονισμού (ΕΟΚ) αριθ. 1430/79 και να καταργηθεί, κατά συνέπεια, ο κανονισμός (ΕΟΚ) αριθ. 1575/80·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός καθορίζει τις διατάξεις εφαρμογής των άρθρων 4α, 6α, 11α και 13 του κανονισμού (ΕΟΚ) αριθ. 1430/79, ο οποίος στο εξής καλείται «βασικός κανονισμός».

2. Κατά την έννοια του παρόντος κανονισμού, ως «αρχή που λαμβάνει την απόφαση» νοείται η αρχή που είναι αρμόδια ν' αποφασίσει σχετικά με αίτηση για την επιστροφή ως αχρεωστήτως εισπραχθέντων ή τη διαγραφή χρέους εισαγωγικών ή εξαγωγικών δασμών στο κράτος μέλος όπου βεβαιώθηκαν οι δασμοί τους οποίους αφορά η εν λόγω αίτηση.

ΤΙΤΛΟΣ Ι

ΕΠΙΣΤΡΟΦΗ ΩΣ ΑΧΡΕΩΣΤΗΤΩΣ ΕΙΣΠΡΑΧΘΕΝΤΩΝ Ή ΔΙΑΓΡΑΦΗ ΧΡΕΟΥΣ ΕΙΣΑΓΩΓΙΚΩΝ ΔΑΣΜΩΝ

Α. Ειδικές διατάξεις για την εφαρμογή των άρθρων 4α, 6α και 11α του βασικού κανονισμού

Άρθρο 2

Για την εφαρμογή του άρθρου 4α παράγραφος 1 στοιχείο β), του άρθρου 6α παράγραφος 1 στοιχείο β) και του άρθρου 11α παράγραφος 1 στοιχείο β) του βασικού κανονισμού:

α) ως «ενδιαφερόμενος» νοείται το πρόσωπο που αναφέρεται στο άρθρο 15 πρώτο εδάφιο του βασικού κανονισμού καθώς και, κατά περίπτωση, κάθε πρόσωπο που μεσολαβεί κατά τη συμπλήρωση των τελωνειακών διατυπώσεων για τα σχετικά εμπορεύματα ή που έχει δώσει τις αναγκαίες οδηγίες για τη συμπλήρωση αυτών των διατυπώσεων·

β) θεωρείται ότι υπάρχει «σοβαρή αμέλεια εκ μέρους του ενδιαφερομένου» όταν αυτός δεν έχει συμμορφωθεί προς τις διαδικαστικές διατάξεις των οποίων η τήρηση αποτελεί καταρχήν προϋπόθεση για την έγκριση της επιστροφής ή της διαγραφής μολονότι δεν ήταν δυνατόν να αγνοεί την ύπαρξή τους.

Ειδικότερα, αποτελεί «σοβαρή αμέλεια εκ μέρους του ενδιαφερομένου»:

- το γεγονός ότι ένα πρόσωπο που δεν ασκεί το επάγγελμα του εκτελωνιστή δεν έχει συμμορφωθεί προς τις διαδικαστικές διατάξεις των οποίων η τήρηση αποτελεί καταρχήν προϋπόθεση για την έγκριση της επιστροφής ή της διαγραφής μολονότι είχε ήδη αντιμετωπίσει στο παρελθόν ανάλογη κατάσταση και ήταν, συνεπώς, εν γνώσει των διοικητικών μέτρων που πρέπει να ληφθούν προκειμένου να εξασφαλιστεί η εν λόγω επιστροφή ή διαγραφή,

- το γεγονός ότι ένα πρόσωπο που ασκεί το επάγγελμα του εκτελωνιστή και που αντιπροσωπεύει το πρόσωπο στο όνομα του οποίου υποβλήθηκε αίτηση επιστροφής ή διαγραφής δεν έχει εκτελέσει τις οδηγίες που του είχε δώσει το εν λόγω πρόσωπο για να προβεί στις διοικητικές ενέργειες ενώπιον των τελωνειακών αρχών, προκειμένου να εξασφαλιστεί η εν λόγω επιστροφή ή διαγραφή.

Άρθρο 3

1. Για την εφαρμογή του άρθρου 4α παράγραφος 2 στοιχείο α), του άρθρου 6α παράγραφος 2 στοιχείο α) και του άρθρου 11α παράγραφος 2 στοιχείο α) του βασικού κανονισμού:

α) τα απαραίτητα αποδεικτικά στοιχεία που πρέπει να προσκομίσει ο ενδιαφερόμενος για να μπορέσουν οι αρμόδιες αρχές να βεβαιωθούν ότι τα εμπορεύματα για τα οποία ζητείται επιστροφή ή διαγραφή έχουν πράγματι επανεξαχθεί έξω από το τελωνειακό έδαφος της Κοινότητας, πρέπει να συνίστανται στην υποβολή εκ μέρους του ενδιαφερομένου:

- του πρωτότυπου ή επικυρωμένου αντιγράφου της διασάφησης εξαγωγής των εμπορευμάτων έξω από το τελωνειακό έδαφος της Κοινότητας,

- βεβαίωσης του τελωνείου από το οποίο πραγματοποιήθηκε η οριστική έξοδος των εμπορευμάτων έξω από το τελωνειακό έδαφος της Κοινότητας.

Όταν δεν είναι δυνατόν να προσκομιστεί τέτοιου είδους βεβαίωση, η έξοδος των εμπορευμάτων από το τελωνειακό έδαφος της Κοινότητας μπορεί να αποδειχτεί με την προσκόμιση:

- είτε βεβαίωσης του τελωνείου που διαπίστωσε την άφιξη των εμπορευμάτων στην τρίτη χώρα προορισμού,

- είτε του πρωτότυπου ή επικυρωμένου αντιγράφου της διασάφησης εισαγωγής για τα εν λόγω εμπορεύματα, που πραγματοποιήθηκε στην τρίτη χώρα προορισμού.

Τα έγγραφα αυτά πρέπει να συνοδεύονται με τα διοικητικά και εμπορικά έγγραφα που επιτρέπουν στις τελωνειακές αρχές που ασχολούνται με την αίτηση επιστροφής ή διαγραφής χρέους να ελέγξουν αν τα εμπορεύματα που έχουν εξαχθεί έξω από το τελωνειακό έδαφος της Κοινότητας είναι πράγματι τα ίδια που είχαν διασαφιστεί για τη θέση σε ελεύθερη κυκλοφορία, και συγκεκριμένα με:

- το πρωτότυπο ή επικυρωμένο αντίγραφο της διασάφησης για τη θέση σε ελεύθερη κυκλοφορία και

- εφόσον κρίνεται αναγκαίο από τις τελωνειακές αρχές, τα εμπορικά και διοικητικά έγγραφα (όπως τιμολόγια, αναλυτικοί πίνακες, έγγραφα διαμετακόμισης, υγειονομικά πιστοποιητικά) που περιέχουν ακριβή περιγραφή των εμπορευμάτων (εμπορική περιγραφή, ποσότητες, σημεία και άλλες ενδείξεις που μπορεί να περιλαμβάνουν) τα οποία έχουν επισυναφθεί αφενός στη διασάφηση για θέση σε ελεύθερη κυκλοφορία και αφετέρου στη διασάφηση για εξαγωγή έξω από το τελωνειακό έδαφος της Κοινότητας ή, κατά περίπτωση, στη διασάφηση εισαγωγής για τα εν λόγω εμπορεύματα που πραγματοποιήθηκε στην τρίτη χώρα προορισμού·

β) τα απαραίτητα αποδεικτικά στοιχεία που πρέπει να προσκομίσει ο ενδιαφερόμενος για να μπορέσουν οι αρμόδιες αρχές να βεβαιωθούν ότι τα εμπορεύματα για τα οποία ζητείται η επιστροφή ή διαγραφή έχουν πράγματι καταστραφεί υπό τον έλεγχο των αρχών ή των προσώπων των εξουσιοδοτημένων για την επίσημη διαπίστωση της καταστροφής, πρέπει να συνίστανται στην υποβολή εκ μέρους του ενδιαφερομένου:

- είτε πρακτικού ή δήλωσης της καταστροφής που εκδίδεται από τις επίσημες αρχές υπό τον έλεγχο των οποίων έλαβε χώρα η καταστροφή, ή επικυρωμένου αντιγράφου,

- είτε πιστοποιητικού συμπληρωμένου από το πρόσωπο το εξουσιοδοτημένο για τη διαπίστωση της καταστροφής, συνοδευόμενου από πληροφοριακά στοιχεία που δικαιολογούν την εξουσιοδότηση.

Τα έγγραφα αυτά πρέπει να περιέχουν αρκετά ακριβή περιγραφή των καταστραφέντων εμπορευμάτων (εμπορική περιγραφή, ποσότητες, σημεία και άλλες εγγραφές που μπορεί να περιλαμβάνουν, κλπ.) για να δοθεί η δυνατότητα στις τελωνειακές αρχές, συγκρίνοντας αυτή με τις δηλώσεις της διασάφησης για θέση σε ελεύθερη κυκλοφορία και τα εμπορικά έγγραφα (όπως τιμολόγια, αναλυτικοί πίνακες κλπ.), να βεβαιωθούν ότι τα καταστραφέντα εμπορεύματα είναι πράγματι τα ίδια που είχαν διασαφιστεί για τη θέση σε ελεύθερη κυκλοφορία.

2. Τα αποδεικτικά στοιχεία που αναφέρονται στην παράγραφο 1 πρέπει, στην περίπτωση που κρίνονται ανεπαρκή για να μπορέσουν οι τελωνειακές αρχές να λάβουν απόφαση, με πλήρη γνώση των γεγονότων, σχετικά με υπόθεση που τους έχει υποβληθεί, ή όταν ορισμένα από αυτά δεν μπορούν να προσκομιστούν, να συμπληρώνονται ή να αντικαθίστανται με κάθε άλλο έγγραφο που κρίνεται αναγκαίο από τις εν λόγω αρχές. Β. Ειδικές διατάξεις για την εφαρμογή του άρθρου 13 του βασικού κανονισμού

Ι. Ιδιαίτερες καταστάσεις που είτε επιτρέπουν είτε όχι την επιστροφή ως αχρεωστήτως εισπραχθέντων ή τη διαγραφή χρέους εισαγωγικών δασμών

Άρθρο 4

Κατά την έννοια του άρθρου 13 παράγραφος 1 του βασικού κανονισμού και με την επιφύλαξη άλλων καταστάσεων που πρόκειται να εκιμηθούν κατά περίπτωση στα πλαίσια της διαδικασίας που προβλέπεται στα άρθρα 6 έως 10:

1. Συνιστούν ιδιαίτερες καταστάσεις που προκύπτουν από περιστάσεις για τις οποίες δεν υπήρξε δόλος ή έκδηλη αμέλεια εκ μέρους του ενδιαφερομένου:

α) η κλοπή μη κοινοτικών εμπορευμάτων που έχουν υπαχθεί σε τελωνειακό καθεστώς με πλήρη ή μερική απαλλαγή από τους εισαγωγικούς δασμούς, ή εμπορευμάτων που έχουν τεθεί σε ελεύθερη κυκλοφορία με ευνοϊκή δασμολογική μεταχείριση λόγω του ειδικού προορισμού τους, εφόσον τα εν λόγω εμπορεύματα βρεθούν αμέσως και τεθούν εκ νέου, στην κατάσταση που βρίσκονταν τη στιγμή της κλοπής, υπό το αρχικό τελωνειακό καθεστώς τους·

β) η εκ παραδρομής ανάκληση μη κοινοτικών εμπορευμάτων από το τελωνειακό καθεστώς που προβλέπει πλήρη ή μερική απαλλαγή από τους εισαγωγικούς δασμούς, στο οποίο είχαν υπαχθεί, εφόσον υπαχθούν μόλις διαπιστωθεί το σφάλμα, και στην κατάσταση που βρίσκονταν τη στιγμή που ανακλήθηκαν, υπό το αρχικό τελωνειακό καθεστώς τους·

γ) η αδυναμία να λετουργήσει το σύστημα ανοίγματος του μεταφορικού μέσου στο οποίο βρίσκονταν τα εμπορεύματα που είχαν προηγουμένως τεθεί σε ελεύθερη κυκλοφορία και να πραγματοποιηθεί, ως εκ τούτου, η εκφόρτωση εμπορευμάτων κατά την άφιξη στον προορισμό, εφόσν τα εν λόγω εμπορεύματα επανεξάγονται αμέσως, υπό τον έλεγχο των τελωνειακών αρχών, έξω από το τελωνειακό έδαφος της Κοινότητας·

δ) η απόφαση που λαμβάνει ο προμηθευτής τρίτης χώρας εμπορευμάτων που αρχικά είχαν τεθεί σε ελεύθερη κυκλοφορία στην Κοινότητα και που του έχουν επιστραφεί υπό το καθεστώς τελειοποίησης για επανεισαγωγή για να προβεί δωρεάν είτε στην εξάλειψη της ελαττωματικότητας που υπήρχε πριν από την παράδοση των εμπορευμάτων (έστω και αν αυτή διαπιστώθηκε μετά την παράδοση) είτε στην προσαρμογή τους στους όρους της σύμβασης βάσει της οποίας τα εν λόγω εμπορεύματα τέθηκαν σε ελεύθερη κυκλοφορία, να κρατήσει οριστικά τα εν λόγω εμπορεύματα επειδή αδυνατεί να επανορθώσει την κατάσταση ή επειδή η εν λόγω επανόρθωση είναι οικονομικά ασύμφορη·

ε) η διαπίστωση, τη στιγμή που οι τελωνειακές αρχές αποφασίζουν να προβούν στην είσπραξη εκ των υστέρων των εισαγωγικών δασμών που έπρεπε να είχαν οριστικά επιβληθεί σε εμπόρευμα που αρχικά είχε τεθεί σε ελεύθερη κυκλοφορία με ολική απαλλαγή από τους δασμούς αυτούς, ότι το εν λόγω εμπόρευμα έχει επανεξαχθεί έξω από το τελωνειακό έδαφος της Κοινότητας χωρίς να υποβληθεί σε έλεγχο των τελωνειακών αρχών, εφόσον αποδεικνύεται ότι οι όροι που προβλέπονται στο βασικό κανονισμό για την επιστροφή ως αχρεωστήτως εισπραχθέντων ή τη διαγραφή χρέους των εν λόγω εισαγωγικών δασμών θα είχαν πράγματι τηρηθεί κατά την επανεξαγωγή αν το συγκεκριμένο ποσό είχε εισπραχθεί όταν το εν λόγω εμπόρευμα τέθηκε σε ελεύθερη κυκλοφορία·

στ) η απαγόρευση διάθεσης στο εμπόριο, βάσει απόφασης δικαστικής αρχής, εμπορεύματος, που είχε προηγουμένως τεθεί σε ελεύθερη κυκλοφορία, υπό κανονικές συνθήκες από τον ενδιαφερόμενο, το οποίο στη συνέχεια έχει επανεξαχθεί έξω από το τελωνειακό έδαφος της Κοινότητας ή έχει καταστραφεί υπό τον έλεγχο των αρμοδίων αρχών, εφόσον αποδεικνύεται ότι το εν λόγω εμπόρευμα δεν χρησιμοποιήθηκε πράγματι στην Κοινότητα.

2. Δεν συνιστούν αυτές καθαυτές ιδιαίτερες καταστάσεις που προκύπτουν από περιστάσεις για τις οποίες δεν υπήρξε δόλος ή έκδηλη αμέλεια εκ μέρους του ενδιαφερομένου:

α) η επανεξαγωγή έξω από το τελωνειακό έδαφος της Κονότητας, για λόγους διαφορετικούς από αυτούς που αναφέρονται στους τίτλους Β, Γ ή Δ του βασικού κανονισμού, και ιδίως επειδή δεν πωλήθηκαν, εμπορευμάτων που είχαν προηγουμένως τεθεί σε ελεύθερη κυκλοφορία·

β) εκτός των περιστάσεων που προβλέπονται ρητά από την κοινοτική νομοθεσία, η καταστροφή, για οποιονδήποτε λόγο, εμπορευμάτων που διασαφίστηκαν για να τεθούν σε ελεύθερη κυκλοφορία αφού είχε εκδοθεί άδεια παραλαβής τους από τις αρμόδιες αρχές·

γ) η προσκόμιση, έστω και με καλή πίστη για τη χορήγηση προτιμησιακής δασμολογικής μεταχείρισης για εμπορεύματα που διασαφίστηκαν για να τεθούν σε ελεύθερη κυκλοφορία, εγγράφων τα οποία εκ των υστέρων αποδείχτηκε ότι ήταν ψευδή, πλαστογραφημένα ή δεν ίσχυαν για τη χορήγηση αυτής της προτιμησιακής δασμολογικής μεταχείρισης.

ΙΙ. Διαδικαστικές διατάξεις

1. Αποφάσεις που λαμβάνονται από τις αρμόδιες αρχές των κρατών μελών

Άρθρο 5

1. Όταν η αρμόδια αρχή ενός κράτους μέλους, στην οποία έχει υποβληθεί η αίτηση που αναφέρεται στο άρθρο 13 παράγραφος 2 του βασικού κανονισμού, διαπιστώνει ότι οι λόγοι που προβάλλονται για την υποστήριξη της αίτησης αυτής αντιστοιχούν σε μια από τις περιπτώσεις που περιγράφονται στο άρθρο 4 παράγραφος 1, εγκρίνει την επιστροφή ως αχρεωστήτως εισπραχθέντων ή τη διαγραφή χρέους των εν λόγω εισαγωγικών δασμών. 2. Όταν η αρμόδια αρχή ενός κράτους μέλους, στην οποία έχει υποβληθεί η αίτηση που αναφέρεται στο άρθρο 13 παράγραφος 2 του βασικού κανονισμού, διαπιστώνει ότι οι λόγοι που προβάλλονται για την υποστήριξη της αίτησης αυτής αντιστοιχούν σε μια από τις περιπτώσεις που περιγράφονται στο άρθρο 4 παράγραφος 2, δεν εγκρίνει την επιστροφή ως αχρεωστήτως εισπραχθέντων ή τη διαγραφή χρέους των εν λόγω εισαγωγικών δασμών.

2. Αποφάσεις που λαμβάνονται από την Επιτροπή

Άρθρο 6

1. Όταν η αρμόδια αρχή ενός κράτους μέλους στην οποία έχει υποβληθεί αίτηση επιστροφής ή διαγραφής δυνάμει του άρθρου 13 παράγραφος 2 του βασικού κανονισμού δεν είναι σε θέση να αποφασίσει, αναφερόμενη στις διατάξεις του άρθρου 4, εάν πρέπει ή όχι να λάβει χώρα η εν λόγω επιστροφή ή διαγραφή, απορρίπτει την αίτηση εάν η τελευταία δεν συνοδεύεται από αποδεικτικά στοιχεία που μπορούν να αποτελέσουν ειδική κατάσταση που προκύπτει από περιστάσεις για τις οποίες δεν υπήρξε δόλος ή έκδηλη αμέλεια εκ μέρους του ενδιαφερομένου.

Σε όλες τις άλλες περιπτώσεις, διαβιβάζει την αίτηση στην Επιτροπή για να ληφθεί απόφαση σύμφωνα με τη διαδικασία που προβλέπεται στα άρθρα 7 έως 10. Ο φάκελος που διαβιβάζεται στην Επιτροπή πρέπει να περιέχει όλα τα απαραίτητα στοιχεία για την πλήρη εξέταση της αίτησης.

Η Επιτροπή ενημερώνει αμέσως το ενδιαφερόμενο κράτος μέλος για την παραλαβή του φακέλου.

Όταν διαπιστώνεται ότι τα στοιχεία που παρέχει το κράτος μέλος είναι ανεπαρκή για να είναι δυνατόν να ληφθεί απόφαση, έχοντας πλήρη γνώση της κατάστασης, στην προκειμένη περίπτωση, η Επιτροπή μπορεί να ζητήσει συμπληρωματικά πληροφοριακά στοιχεία.

2. Η αρχή που λαμβάνει την απόφαση μπορεί, εάν ο ενδιαφερόμενος το ζητήσει, να επιτρέψει την ολοκλήρωση των τελωνειακών διατυπώσεων σχετικά με την επανεξαγωγή των εμπορευμάτων ή την καταστροφή τους, χωρίς να περιμένει την ολοκλήρωση της διαδικασίας που προβλέπεται στα άρθρα 7 έως 10 και πριν να αποφανθεί η Επιτροπή για την εν λόγω περίπτωση. Μια τέτοια άδεια δεν προδικάζει κατά κανένα τρόπο την τελική απόφαση για την περίπτωση αυτή.

Άρθρο 7

Η Επιτροπή, σε 15 ημέρες από την ημερομηνία παραλαβής του φακέλου που αναφέρεται στο άρθρο 6 παράγραφος 1, διαβιβάζει αντίγραφό του στα κράτη μέλη.

Η εξέταση της εν λόγω αίτησης εγγράφεται το συντομότερο δυνατόν στην ημερήσια διάταξη μιας συνεδρίασης της Επιτροπής Τελωνειακών Ατελειών.

Άρθρο 8

Μετά από διαβούλευση με ομάδα εμπειρογνωμόνων που απαρτίζεται από αντιπροσώπους όλων των κρατών μελών που συνέρχονται στο πλαίσιο της Επιτροπής Τελωνειακών Ατελειών για να εξετάσουν τη συγκεκριμένη περίπτωση, η Επιτροπή αποφασίζει είτε ότι η εν λόγω περίπτωση που εξετάστηκε δικαιολογεί την επιστροφή ή διαγραφή, είτε ότι δεν την δικαιλογεί.

Η απόφαση αυτή πρέπει να ληφθεί σε προθεσμία έξι μηνών από την ημερομηνία παραλαβής από την Επιτροπή του φακέλου που αναφέρεται στο άρθρο 6 παράγραφος 1. Όταν η Επιτροπή υποχρεώνεται να ζητήσει από το κράτος μέλος συμπληρωματικά πληροφοριακά στοιχεία για να μπορέσει να αποφασίσει, η προθεσμία των έξι μηνών παρατείνεται για το διάστημα που μεσολάβησε από την ημερομηνία αποστολής από την Επιτροπή της αίτησης συμπληρωματικών στοιχείων μέχρι την ημερομηνία παραλαβής αυτών των στοιχείων από την Επιτροπή.

Άρθρο 9

1. Η κοινοποίηση της απόφασης που αναφέρεται στο άρθρο 8 πρέπει να γίνεται στο ενδιαφερόμενο κράτος μέλος το συντομότερο δυνατό και, σε κάθε περίπτωση, σε προθεσμία 30 ημερών από την ημερομηνία λήξης της προθεσμίας που αναφέρεται στο άρθρο 8.

Αντίγραφο της απόφασης αυτής αποστέλλεται στα άλλα κράτη μέλη.

2. Με βάση την απόφαση της Επιτροπής η οποία κοινοποιείται με τους όρους που προβλέπονται στην παράγραφο 1, η αρχή που λαμβάνει την απόφαση αποφαίνεται σχετικά με την αίτηση του ενδιαφερομένου.

Άρθρο 10

Εάν η Επιτροπή δεν λάβει απόφαση μέσα στην προθεσμία που προβλέπεται στο άρθρο 8 ή δεν κοινοποιήσει καμιά απόφαση στο ενδιαφερόμενο κράτος μέλος μέσα στην προθεσμία που αναφέρεται στο άρθρο 9, η αρχή που λαμβάνει την απόφαση δίνει ευνοϊκή συνέχεια στην αίτηση του ενδιαφερομένου.

ΤΙΤΛΟΣ ΙΙ

ΕΠΙΣΤΡΟΦΗ ΩΣ ΑΧΡΕΩΣΤΗΤΩΣ ΕΙΣΠΡΑΧΘΕΝΤΩΝ Ή ΔΙΑΓΡΑΦΗ ΧΡΈΟΥΣ ΕΞΑΓΩΓΙΚΩΝ ΔΑΣΜΩΝ

Άρθρο 11

Οι διατάξεις του παρόντος κανονισμού εφαρμόζονται, τηρουμένων των αναλογιών, όταν η αίτηση επιστροφής ως αχρεωστήτως εισπραχθέντων ή διαγραφής χρέους εξαγωγικών δασμών στηρίζεται στην ύπαρξη ιδιαίτερης κατάστασης ανάλογης με τις καταστάσεις που προβλέπονται στο άρθρο 13 του βασικού κανονισμού.

ΤΙΤΛΟΣ ΙΙΙ

ΤΕΛΙΚΕΣ ΔΙΑΤΑΞΕΙΣ

Άρθρο 12

Ο κανονισμός (ΕΟΚ) αριθ. 1575/80 καταργείται.

Άρθρο 13

Ο παρών κανονισμός αρχίζει να ισχύει την 1η Ιανουαρίου 1987. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. L 175 της 12. 7. 1979, σ. 1.

(2) ΕΕ αριθ. L 286 της 9. 10. 1986, σ. 1.

(3) ΕΕ αριθ. L 161 της 26. 6. 1980, σ. 13.